**Жаңа мектеп – заманауи мұғалім**

Мен мұғаліммін... Бұл фразада көптеген шынайы сезімдер гаммасы жасырылған. Мұғалім ол күн сайын премьерасы бар, дубляжсыз әртіс. Мұғалім – өзінің мінез – құлқы мен іс-әрекеттерімен не жақсы, не жаман екенін айтып көрсететін жан.

Мектеп табалдырығынан мұғалім болып кіргеннен бастап, өмірлік білім алу, үйрену жұмыстары артпаса, кемімейді. Жас маман болып мектепке кіргеннен ұжымдағы мұғалімдерде, тәлімгерлерімде психологиялық, әдістемелік жағынан көп көмек көрсетті. Ұстаздардың көмегінің арқасында ұжымға тез бейімделіп кеттім.

Бейімбет Майлин атындағы №7 мектеп – гимназиясында жұмыс жасап жатқаныма 1,5 жыл уақыт өтті. Осы аз ғана уақыт аралығында түсінгенім мұғалімдік – жай ғана күнделікті жұмыс емес. Мұғалім болу – жауапты іс, себебі тек сабақ беріп қоймай, оқушылардың ішкі жан дүниесіне үніле білу керек. Мен балаларға білім жолында көмектесіп, олар үшін жаңа әлемді ашқым келеді. Ал, ол үшін ХХІ ғасырға сай, заманауи мұғалім болуым шарт.

ХХІ ғасыр – ақпараттық – технологияның дәуірі. Қазіргі заман мұғалімі көп ізденуді, тынымсыз еңбекті, сабақ беруде жаңашыл әдіс-тәсілдерді жетілдіріп отыруды талап етеді. Менің заманауи ұстаз болудағы мынадай үш ұстанымым бар. Біріншіден, оқушыларға деген сүйіспеншілік және олардың мүмкіндіктеріне шексіз сену, екіншіден, тиімді әдіс-тәсілдерді үнемі іздеу, үшіншіден, балалармен және олардың ата – аналарымен ынтымақтастық. Жұмыс атқару барысындағы тағы бір басты ұстанымым суық қабақ танытпай, үнемі күлімдеу, олай болмаса балалармен жұмыс жасау мүмкін болмайды.

Мен өз сабақтарымда түрлі жаңашыл әдіс – тәсілдерді қолдануға тырысамын. Сабақ барысында сан түрлі платформаларды қолдану арқылы оқушылардың пәнге деген қызығушылықтарын да арттырып та жүрмін. WordWall, Kahoot, Padlet, Molview, Jamboard, Flippity.net, LearningApps және тағы да басқа түрлі платформаларды қолданамын. Әрдайым ізденісте жүру әр мұғалімнің парызы деп білемін. Қазіргі заман бірсарындылықты қажет етпейді, сол үшін де әр сабаққа ерекше, қызықты әдістерді, ойындарды дайындап отырамын.

К.Д.**Ушинский** «Мұғалім - ол өзінің білімін үздіксіз көтеріп отырғанда ғана мұғалім. Оқуды, ізденуді тоқтатысымен оның мұғалімділігі де тоқтайды» деп бекер айтпаған. Жаңа мектептегі – заманауи мұғалім атану үшін өз білімім мен біліктілігімді жетілдіру басты мақсатым. Мақсатымды іске асыру үшін зерттеу сабақтарға қатысып, баспасөз беттеріне мақала жариялап, олимпиадаларға, сайыстарға қатысып жүрмін.